khistorydata/jeongjo-sjw-relations huggingface dataset:
정조 21년
丁巳十一月三十日辰時上御熙政堂大臣備局堂上引見入侍時同副承旨李肇源假注書李允謙事變假注書趙碩章記注官金良倜記事官吳泰曾左議政蔡濟恭右議政李秉模行工曹判書鄭民始行上護軍金持默漢城判尹李秉鼎行大護軍李敬懋禮曹判書李時秀兵曹判書李祖源刑曹判書趙心泰行護軍徐有大兵曹參判趙鎭寬行護軍李漢豐徐龍輔修撰朴崙壽以次進伏訖濟恭等曰近日日氣極寒聖體若何上曰一樣矣濟恭等曰王大妃殿氣候何如上曰一樣矣濟恭等曰惠慶宮氣候何如上曰一樣矣敎濟恭曰久不見卿矣以使事有問議者且整理穀事旣有所重而卿旣摠理故兼有下敎者所以召卿矣箕伯與灣尹狀啓卄七日所發者連三度馳啓而兩度則曰一樣無減一度則曰數日間當力疾登程云莫知其故也初則正使病勢有加無減且入柵後雖與我國無礙通信而旣是彼地想其生入玉門之意必切於病中其在體下之義不可俟其病間不恤顚沛任其前進故昨有問議於卿等以爲差代之計矣今旣聞向減之報則不必更爲差送卿等之意何如濟恭等曰臣等亦見其狀本而諸症稍減云然則爲使事亦甚幸矣敎秉模曰卿之昨日四次胥命過矣以津渡事不飭委責於廟堂者卽體例間事則卿何必過引乎濟恭曰臣則近來不敢參涉於廟謨而時帶相職且是訓局提擧則不能董飭之罪尤倍於右相其所惶懍不可勝達矣上曰過矣秉模曰臣於昨日伏奉下敎不敢更事瀆擾今日次對亦何敢唐突登筵而例有登筵時仰陳自效之事故冒沒趨進矣上曰過矣上曰整理穀査啓今旣齊到姑未詳覽而槪見其要語則皆是外題或曰錢捧每石價爲幾兩或曰米捧爲幾許或狀本中草率塞責全然闕之者然則不爲論列狀聞之道則當更爲行會耶以覃恩廣惠之擧穀名所重何如而其或萌計於賭利者豈可以邑倅論之且其穀數之分劃初旣不多則寧有染指之端乎爲道伯者只當査問其彼此虛實而已而謂之査實或不無民邑騷擾之弊則是豈成說乎大抵故相以整理穀事稟處成節目予固知保無他慮故初不詳覽而啓下矣其後今禮判言內整理穀名色有三條一則修城餉穀而亦曰整理穀者也名色恐有相混之慮此則名之曰修城整理穀爲可乎云故予始乃取見其節目則果有修城穀遍八路之擧夫如是則名色之自致混捧民人之不知其區別亦無足怪矣初欲以此穀置諸水原而環東土數千里之間何者非吾民乎以其投醪之義將使八路民生春種秋收以至於億萬年飽慈德而頌慈恩則道啓中以邑宰之不爲別儲一庫費辭請罪亦甚如何設令混置他庫名之曰整理穀雖後人問之則曰此是某年某時整理穀之所以設施者云爾則可爲廣敷之一道而以今狀本觀之大違區處之本意玆曷故焉當初節目中果以別儲行會耶無論混捧與別儲取其生生不窮之意俾吾民雖千萬年後皆知整理穀三字之義者乃其施措之意則混捧與別儲何必論之而且有修城穀名色則民何以辨別曉得乎當初所以然如此而亦由於任事者不善爲之致也吏判筵奏以米捧爲罪修城穀則節目中有米條然則易致混淆列邑之以米收捧亦何必罪之乎濟恭曰今旣論列狀聞而一竝置之則無所懲畏且不無解體之慮又欲一竝懲治則亦有張大之嫌臣未知何如則爲好也上曰完伯狀辭太涉煩瑣所謂立本等說是何前無而今有此則姑勿論嶺伯則萬萬駭然今若平心細究則除非贓汚者外寧或爲於此聚斂之計乎雖然嶺南七十餘州何曾無一介犯科者而乃以數行草草語漫漶塞責而止寧有如此無嚴之習乎此專出於不知畏忌敢生彌縫之計全不留意於奉令承敎之道此而仍置尙可曰朝廷有紀綱乎嶺伯則不可不嚴處而但念本道之明春賙賑不可付之生手今若論其朝廷命令之不立與夫當春賙賑之得宜則孰輕而孰重濟恭曰嶺伯事果萬萬駭然所當重勘而第及今遞易則開春設賑時新到者未諳頭緖之如何民事狼狽之外尤切九重南顧之憂臣意則追後勘罪亦不晩矣上曰此莫非廟堂之責也如此道臣不能自廟堂使之畏戢而致此耶仍敎時秀曰各道狀本封置於本司以待明春麥秋後稟處可也程子曰遽忘其怒觀理之是非予欲爲觀理也旣觀理而又至於窮理則亦足爲明是非之道矣濟恭曰忘怒觀理之敎誠不勝欽仰萬萬矣上曰今番以津渡事有該將臣記過之命而傳敎誤以三將臣書之禁將則初不必擧論也臨津乃是撥路而津將之申飭指導自前無慮最可慮者銅雀西氷庫兩津故也濟恭曰津渡云艱險實由於船路之變遷而至於露梁津則自前無風波之患故往來行人稱之曰君子湖云矣上曰望海亭主人今爲何邑倅也濟恭曰李承默今爲開寧倅而厚蒙天恩矣上曰自其先祖屢蒙宣廟朝寵遇此蓋由於望海亭之故而乙卯年予又奉慈駕少駐於此太平萬安李承默本是其家主人則特差外任亦出於償其地之義耳仍命濟恭等就座上曰修城穀一款今年則已爲收捧而來頭則必也變通然後可無名色相混之慮厥數未知幾何心泰曰以三千石收捧五千兩矣上曰無論某穀以備局句管穀區處則亦似無妨耳民始曰五千兩數年例劃付則當無損益矣上曰唯民始曰造紙署紙匠些少爲弊之端自下可以漸次矯救至於大小科場時各司之取用試紙於紙匠輩而或輕價勒取或中間閪失爲弊最甚此後則無論某衙門毋得取用於紙匠之意出擧條嚴飭何如上曰依爲之出擧條秉鼎曰臣於再昨本府覆檢狀修送秋曹時詳閱其文案則正犯罪人金宗得生慾於攘奪一牛殺越柴商於都市咫尺之地白晝剚刃情節窮凶此不可以尋常殺獄論直施强盜之律恐合警衆之道下詢大臣處之何如上曰大臣之意何如濟恭曰風俗雖曰不古豈有如此獄之窮凶絶悖乎其在警衆之道決不可以尋常殺獄論斷卽地用律於衆民聚會處以爲勵俗之地恐不可已矣秉模曰此與尋常殺越之獄有異亟施强盜不待時律以爲警衆之道宜矣上曰刑判亦陳所見可也心泰曰正犯初自捕廳捉得而窮凶情節自初詰問時箇箇輸款又於初覆檢節節取服且攘奪財物戕殺人命有不待時用律之法則捧結案後依律處斷允合警衆之道矣上曰其爲絶悖窮凶有浮於强盜正法梟示間卽爲考律具格成案後用律可也出擧條仍命次對先退命書公事判付訖仍命退承史以次退出
정조 21년
行都承旨徐邁修坐行左承旨洪義榮坐行右承旨韓晩裕坐左副承旨李勉兢坐直右副承旨李魯述坐同副承旨李肇源坐直注書二員未差假注書呂東植仕直李允謙仕事變假注書趙碩章仕
정조 21년
李肇源啓曰來初五曰朝參日次而國忌正日相値頉稟之意敢啓傳曰知道
정조 21년
李肇源啓曰壯勇營郞廳來言獻民數修正次請出矣敢啓傳曰知道
정조 21년
李肇源啓曰訓鍊都監把摠禁衛營把摠御營廳從事官龍虎營敎鍊官摠戎廳把摠來言御覽軍案修正次請出矣敢啓傳曰知道
정조 21년
洪義榮啓曰漢城府郞廳來言獻民數修正次請出矣敢啓傳曰知道
정조 21년
傳于李勉兢曰吏禮換房
정조 21년
傳于徐邁修曰吏兵房承旨持歲抄入侍
정조 21년
李勉兢啓曰吏曹郞廳來言臺諫有闕政事取稟傳曰兩堂受由參議前望單子入之待下批牌招開政
정조 21년
韓晩裕啓曰大司憲李城輔執義崔烜掌令申若樞在外朴道翔持平申龜朝李勉昇未肅拜監察茶時之意敢啓傳曰知道山林外在外及未肅拜人許遞今日政差出
정조 21년
傳于李肇源曰當該承旨推考
정조 21년
徐邁修啓曰抄啓文臣親試明日爲之事命下矣處所以何處爲之乎敢稟傳曰便殿爲之
정조 21년
兵曹口傳政事副司果李勉昇
정조 21년
以檢閱金履永牌不進罷職傳旨傳于李勉兢曰只推
정조 21년
禮曹今十二月十三日中宮殿誕日陳賀節目參考前例磨鍊何如判付啓權停爲良如敎
정조 21년
以咸鏡監司李鼎運狀啓嚴敎之下萬萬震懍席藁待罪事傳于徐邁修曰旣命越俸則又焉敢更請待罪乎苟有所見之異同則亦何可隱忍囁嚅不念刑政之所關乎此後考績若嚴明則自當以道臣自居其所贖愆之方政在於此狀啓還下送而此意該房題送書目申大尹事以此以彼當一番行査亦卽據實査啓事分付
정조 21년
徐邁修以弘文館言啓曰副校理柳相祚旣有只推之命卽爲牌招察任何如傳曰允
정조 21년
洪義榮以戶曹言啓曰曹中各樣物種歲末遺在依例別單書入之意敢啓傳曰知道
정조 21년
洪義榮以漢城府言啓曰今丁巳年獻民數時京中八道戶口摠數抄錄入啓而濟州三邑民數姑未上來矣海島之往來遲速有難預料不得一時磨勘此則依已例待其上來追後添錄之意敢啓傳曰知道
정조 21년
咸鏡監司李鼎運疏曰伏以臣猥以無似濫叨重寄拜命之初非不欲抵死力辭而自念臣受恩如天夷險向前或庶幾殫竭駑鈍以效塵刹之報而其奈明不足以察覈貪墨威不足以彈壓州閫荏苒十朔之間沁沁泄泄鹵纔已殫於驢技營務一任其鶻突莫效一路旬宣之責徒貽九重北顧之憂蚤夜悸恐不寒而慄卽者北靑府使申大尹事出而臣之不職之罪於是乎益著矣噫藩臣之責何事非重而繩貪糾墨最爲急先之務況因關西柔院事飭敎截嚴邑鎭之貪饕不法者俾卽摘發登聞固當登時斯得以對揚成命而臣過於審愼淹延時日至令帥臣糾察而先發之自有道臣以來聾瞽如臣喑啞如臣者未之聞也隣家鋤出非不爲喜使人代斵寧不汗顔向見帥臣狀啓謄本其所臚列罔非不法而臣曾不料貪虐之若是狼藉且必欲事實之到底究覈一邊査問府屬而未得其詳一邊別岐廉察而期捉眞贓臣意雖出於鄭重厥罪難免於稽慢嚴敎之下實合萬殞而聖度包容罰止越俸臣且感且恧無面可顯不敢偃處公堂延接守宰退伏外廨席藁俟勘惟願速被大何以謝北民而矧玆貶月當前封啓在卽以臣情悰循例磨勘非所可論莫重者殿最而緣臣罪負不得趁期擧行則不但臣益添死罪在朝家重考績之道尤不容如是伏願聖明亟降威罰先勘臣辜負之罪仍令廟堂卽速差代使考績無至愆期國體無至苟簡焉臣方泥首蹙伏恭竢鈇鉞顧何敢自同無故唐突陳疏重犯無嚴之誅而殿最事急不容少緩玆不得不冒萬死仰首鳴號惶懍之極益不知死所臣無任云云答曰省疏具悉卿其勿辭行公
정조 21년
丁巳十二月初一日辰時上御便殿吏兵房承旨持歲抄入侍時左副承旨李勉兢同副承旨李肇源假注書李允謙記事官承膺祚吳泰曾以次進伏訖命書傳敎曰吏兵批歲抄點下者依例捧傳旨又命勉兢等書判付勉兢曰前檢閱金履永蕩滌敍用事命下矣令該曹口傳還付待下批仍卽牌招何如上曰依爲之出擧條命書榻敎曰抄啓文臣親試明日爲之又命書榻敎曰右副承旨推考房代右副爲內局副提調仍命退承史以次退出
정조 21년
行都承旨徐邁修坐行左承旨洪義榮坐行右承旨韓晩裕坐直左副承旨李勉兢坐直右副承旨李魯述坐同副承旨李肇源坐注書二員未差假注書呂東植仕李允謙仕直事變假注書趙碩章仕
정조 21년
韓晩裕啓曰大司憲李城輔在外執義掌令二員持平二員未差監察茶時之意敢啓傳曰知道
정조 21년
徐邁修啓曰政命已至經宿判書沈煥之由限已過卽爲牌招以爲開政之地何如傳曰允
정조 21년
李勉兢啓曰檢閱金履永旣有只推之命更爲牌招入直何如傳曰允
정조 21년
傳于李勉兢曰禮房承旨馳詣受香所奉審摘奸以來
정조 21년
徐邁修啓曰吏曹參議蔡弘遠旣有只推之命更卽牌招開政何如傳曰允
정조 21년
傳于徐邁修曰承旨房仍左承旨爲吏房
정조 21년
兵曹口傳政事副司果申絢
정조 21년
李勉兢啓曰今日抄啓文臣課講何承旨進去乎敢稟傳曰同副承旨進去
정조 21년
傳于李肇源曰騎馬一匹立之史官一員待命
정조 21년
漢城府堂上前望單子入之判尹李家煥左尹李漢豐右尹林濟遠落點
정조 21년
以漢城判尹李家煥牌不進推考傳旨傳于韓晩裕曰更爲牌招
정조 21년
傳于韓晩裕曰刑房承旨持罪人金宗得刺殺吳鳳樓攘奪牛隻事完決文書入侍
정조 21년
傳于韓晩裕曰刑房承旨持罪人金宗得結案文書入侍
정조 21년
傳于韓晩裕曰刑房承旨持罪人金宗得報議政府詳覆後用律啓目入侍
정조 21년
傳于韓晩裕曰刑房承旨持正法罪人金宗得行刑文書入侍
정조 21년
以刑曹殺獄罪人兪希聃文案傳于韓晩裕曰殺獄文書宜所致愼而京司尤異於外方則屍帳分寸之刀擦大關後弊完決諸堂從重推考不飭之該房承旨亦爲推考今日因他囚錄啓案之考閱見之傳謄多錯誤各該修啓郞官捧現告勘罪諸案還下令該郞入直釐正後退去事分付
정조 21년
以刑曹正郞洪彝浩拿處傳旨傳于韓晩裕曰分揀
정조 21년
以鄭亮采囚單子傳于韓晩裕曰付過放送
정조 21년
李肇源以兵曹言啓曰依下敎刑曹待令書吏金繼朴漢城府待令書吏廉龜瑞等各決棍五度之意敢啓傳曰知道
정조 21년
李肇源以兵曹言啓曰羽林衛將李寅植身病猝重時月之內無望供職呈狀乞遞實病旣如此則宿衛領軍之將不可久曠改差何如傳曰允
정조 21년
禁府啓目求禮前縣監李宗祥原情云云問目內辭緣泛稱遲晩所當請刑是白乎矣曾經都摠都事勿爲請刑載在大典通編議處何如啓無論用於私用於公如渠小心倍他人之地以立本二字名登道啓設使修繕文簿報營焉有道臣而許其立本乎目今民生之倒懸專由於倉穀之幻弄其所懲一之擧宜從現發者嚴處區別功議以草記各別嚴加勘律以聞爲良如敎
정조 21년
韓晩裕以義禁府言啓曰時囚罪人李宗祥原情公事判付內無論用於私用於公如渠小心倍他人之地以立本二字名登道啓設使修繕文簿報營焉有道臣而許其立本乎目今民生之倒懸專由於倉穀之幻弄其所懲一之擧宜從現發者嚴處區別公議以草記各別嚴加勘律以聞事命下矣取考律文則大明律那移出納條有曰凡各衙門倉庫收支錢糧等物不正收正支那移出納還充官用者准監守自盜律論罪止杖一百流三千里大典通編推斷條有曰犯私罪杖一百以上決杖告身盡行追奪徒流以下之罪喪前所犯而喪後發覺者從勘斷時收贖矣李宗祥無功議云杖一百流三千里定配以喪前所犯收贖告身盡行追奪放送何如傳曰允
정조 21년
刑曹啓目粘連龍仁縣殺獄罪人金元喆依前嚴刑期於輸款何如啓無些疑之鐵案爲或其然之疑獄大臣之收議卿等之獻讞奚特衆論公議之皆可推之以事理參之以事勢蔽一言曰此獄不宜容易翻決前後判付之只下依允二字卽不入力之事何必若是鄭重若是持難乎莫可知者人謀莫可度者奸情只將甲乙之强弱臆決於殺死之獄案亦非要囚服念之義是置更令道伯濯去舊見覓出新疑如以正犯仍作正犯爲可則勿嫌前後異同具由狀聞又或分明有的然之參恕者勿拘其煩複重疊論理牒報卿等以其牒報枚擧指一回啓爲良如敎又啓目粘連廣州府殺獄罪人姜福伊另加嚴訊期於輸款何如啓殺人者死不廢之公法而殺則均是殺也有無情有情與邂逅怙終之別除非怙終之有情爲一分惟輕傅生之左契而此獄段曰無情也則當下致命不可以邂逅論然而反復詞案中囚供便一承款無容他說而如彼其容易如彼其無難亦不可以常情責之求其情未必曰包藏必殺之心大抵償死者使頑俗知懼期於更無犯者於此惟有法一字嚴飭推官各別箇箇嚴訊期於取服事分付守臣爲良如敎又啓目殺獄罪人兪希聃更如嚴刑期於輸款何如啓依允爲旀實因之兩檢相左猶勝於用意不錯而屍親便作看證宜知下手之肯綮光景而其招則以搗胸踢背明白指告及考屍帳損在頭眉而頭眉非必死之處背胸無外現之跡是如乎再行檢驗而實因俱不的當傷處俱不沕合詞證俱不近似有一於此固不可遽議成獄是去乙況旀一獄而有兩箇凶身畢竟歸一之招亦有其然豈然之多少疑端兺不喩細究於打捽攧撲之間諦察於醒醉强弱之際自有摸索之庶可領略者是置獄理至重姑不指一分析判下爲去乎待栲訊限滿爲先除尋常箇箇嚴訊出意見究覈於兩囚更將爰辭論理稟奏爲良如敎又啓目廣州府殺獄罪人孫龍云更加嚴刑期於得情何如啓依允爲旀卿等問備之請不過字錯微事是置卿等亦難免不審之失推考爲旀獄案事體豈比於尋常奏御簿書則初檢諸招文理俱不接續僅僅領會始能依俙領會者寧有如許獄案乎冬節檢屍猶不敢稽滯晷刻是去乙暑月擧行以致七日之棄置揆以獄體尤萬萬駭然是如乎覆檢跋語中不以腐爛形止爲說者節節疎漏似此不具格之案其可判下乎當該成獄時不能檢飭之守臣錄啓時不能措語之守臣從重推考覆檢官捧現告拿處爲旀本府出鎭屬耳凡事未免不成樣此後御覽文書使之各別照察毋若今番之爲而檢官一款段置宜有一定之式隣倅之請來易致過時依松沁例定式自本曹草記待批下行會該府爲旀殺獄決折之法一曰實因二曰痕損三曰詞證也痕損之發變與否未嘗槪及於覆檢而泛稱被打者此非窺見初檢而何獄理之不成體段一也就若痕損懸若實因則打之云乎者果明的乎否乎所謂痕損豈有取信之可言乎然則謂以被攧可也謂以被踼可也謂以被蹴踏亦可也堅硬者謂之柔軟可也紫黯者謂之靑黑亦可也獄理之不成體段二也竝與詞證而諉之出他無一人推覈獄理之不成體段三也右三條只將獄理而言者而凶身所犯段置亦有許多疑晦豈因文案之疎略而然乎是隱喩抑眞有甚麽違端而然乎是隱喩初檢狀旣曰江汀所鋪無非無隅之石旋執石塊搗打的然者首尾未免橫決而鋪石之場醉裏翻轉是隱則設使凶身拳中有拾持之石塊一二番打他唇背彼必不肯奉身恭受惟其仆顚滾混之際致命之肯綮旣難分被傷與自觸間孰輕而孰重則死者之死當推於被告者可乎問諸水濱可乎凡斷獄之道驟看無疑處都是細看多晦處朝家於此獄亦以爲然是如乎凶身犯前之善惡仁暴尤不必評騭檢官之辭何多贅說剩語乎初檢官段置爲先從重推考爲去乎此文案啓字爻周還下卿等枚擧判付文移守臣指一往復停當後具意見以成獄當否草記以聞爲良如敎
정조 21년
刑曹都囚徒啓金器完段卽朴昌郁之隨從昌郁從當判下冬節滯囚可悶器完段爲先嚴刑酌決爲良如敎
정조 21년
檢閱金履永疏曰伏以臣受氣賦性麤率蠢騃妄信本心之靡他專昧臨事而致愼日用云爲罔非罪過而又竊以爲聖明如鏡臨照是邇姸媸毛髮曾莫容僞心苟信矣何事乎迹倀倀冥行遽陷不測事若微細而所關隄防迹涉滓穢而本心䵝䵢刎頸莫暴劈肚難明一髮之間九幽在卽伏賴我殿下旣隱其無知而自就深坑又慮夫因杻而終速大戾金木之貸而荒裔之處不怒而敎恩在罰中臣於伊日且惶且感五官督塞前路恍憁遠邇不分至于咸關京國自此杳然矣重嶺際天邊風動地行路所言聽亦凋顔自念聖恩未報身名先敗老母伶俜顧養無人泡漚之質生死難保則只自訟愆叩心寧溘無覺忽於是際恩宥渙然不惟宥之臺言峻發則抑而止之臣心未明則原而白之屢費造化之功用不憚綸綍之諄複援出入井之赤子奠置慈母之懷中臣亦人耳安得不涕汪汪如注乎幸而生還子母相保攢手叩頂同頌再造之恩關門塞戶永絶生人之事雲天象魏可望難攀夕漏晨鍾邈若前生曾是不意伏承還付翰林之命召牌儼臨臣倘怳震越始如蟄蟲之聞雷終若死灰之復然駕屨不俟常禮則然竭蹶趨謝義分乃爾況臣以朝夕簪筆之蹤逖違香案居然六旬有二日矣根天之良心尙有未泯覲光之至願寧或少緩而第伏念人臣之莫嚴者廉防朝廷之莫重者臺評啓雖未畢而聲討則狼藉言雖未行而公議則沸騰臣若憑恃寵靈全沒顧畏抗顔彈冠翺翔宿趼則臣身之廉防已矣無論人情之拂鬱何以爲謝哉況臣以積寒素之家世科名越常恩榮曠古左注右翰朝除夕遷過福招災其理甚明匪分致咎其勢必然跡今遭罹其驗已著畢竟顚越明若執契臣若不思跧伏自靖之義重犯捩覆妄作之辜則雖有仁覆之天亦難幸其屢赦而曲全矣伏乞聖慈諒臣咫尺之廉防憐臣危蹙之私情刊名朝籍勿復檢擬俾得以杜門息補倖免罪辟以答終始全保之澤仍治臣慢命之罪以肅朝綱焉臣無任云云省疏具悉爾其勿辭察職
정조 21년
戶曹判書金華鎭疏曰伏以臣猥將賤疾向有陳懇及承批旨未蒙體諒且惶且悶罔知攸措固不宜復事煩陳重犯瀆擾之罪而殿下之於臣父母也疾痛之極更號何所臣之阿睹一病今已四十餘日矣眉稜之刺痛眵膜之凝醫比初雖幸向減赤暈餘氣尙未盡祛重以鍼藥雜試眞元隨鑠癖積闖肆有時昏眩似此種種形證非一時偶然之祟有許久彌留之慮曹務之一向瘝曠萬萬惶悚緊急公事不得不擧行而目下經用方有稟請措劃之事擬待稍間登筵仰陳一二愚見以少答委畀之聖眷而見今病狀實難自力私心悶隘固無可言莫重公務其將緣臣而廢却則孤負之罪尤當何居噫臣受恩罔極圖報無階區區矢於心者惟在殫竭奔走顚仆乃已衰耗之無餘而猶未敢恤鍾漏之可愧而亦未假顧以是爲一分半不報之報而今焉疾病所使力未從心比如駑已老希沃若而中疲涓涔將涸願朝宗而先竭每伏枕悼歎淸淚潛滋或至於明發而不寐矣又況貶期不遠恐無以赴坐此亦臣當遞之一端臣若徒懷嚴畏不思早請變通則其於乖臣分而虧國體何哉左右思量終難泯伏玆敢申控血籲仰干崇聽伏乞聖慈察臣言之非出假飾念重任之不容虛縻亟賜鐫免俾便公私不勝大願臣無任云云答曰省疏具悉重任之曲循非所可論卿其勿辭行公
정조 21년
丁巳十二月初二日辰時上御誠正閣諸承旨持公事抄啓文臣親試入侍時行都承旨徐邁修行左承旨洪義榮行右承旨韓晩裕右副承旨李魯述同副承旨李肇源假注書呂東植李允謙記注官金良倜記事官承膺祚檢校待敎李存秀試官原任直提學徐龍輔檢校直提學李晩秀原任直閣金勉柱南公轍金祖淳以次進伏訖義榮讀奏平安監司朴宗甲狀啓江界府反庫事晩裕讀奏黃海監司李義駿狀啓本罪人金雲得遂安郡到配事命書判付邁修曰吏曹判書沈煥之牌不進推考傳旨今方捧入而政命已至經宿而如是違牌不卽擧行事甚未安更卽牌招以爲開政之地何如上曰依爲之出擧條肇源曰檢閱金履永疏批已下卽爲牌招入直何如上曰依爲之出擧條上曰抄啓文臣行禮引儀唱鞠躬四拜抄啓文臣金近淳等一齊行禮晩秀曰抄啓文臣趙萬元柳遠鳴宋冕載尹致永有實故不入來矣上曰唯晩秀曰原任直閣徐榮輔今方待令於外而不敢入來云矣上曰卽爲入來事分付命書抄啓律賦題曰雪仍敎曰今日適以刑曹文案有酬應者原任直閣金祖淳南公轍率抄啓文臣輩出往闕內公廨申飭製進可也祖淳等承命先退上曰刑曹郞廳發牌事分付仍命退諸臣以次退出
정조 21년
丁巳十二月初二日午時上御重熙堂禮房承旨入侍時左副承旨李勉兢假注書李允謙記注官金良倜記事官承膺祚以次進伏訖上曰罪人正法日則雖視事例入頉稟者爲其不潔故也況享禮乎今方有刑曹擧行而明日司寒祭過行有所未安卽遣史官神位板還安於奉常寺更擇吉日過行而祭物之已措備者自下量宜處之事兼春秋承膺祚馳往分付仍命退承史以次退出
정조 21년
丁巳十二月初二日午時上御誠正閣刑房承旨持罪人金宗得刺殺吳鳳樓攘奪牛隻事完決文書入侍時行右承旨韓晩裕假注書呂東植記注官金珍恪金良倜以次進伏訖晩裕讀奏文書上命書判付訖上曰幺麽郞官之進來稽滯莫甚漢城府堂上遞差當該郞廳拿處出榻敎仍命書傳敎曰漢城府堂上前望單子入之待下批牌招察任又命書傳敎曰文書遲滯刑曹赴衙堂上竝推考郞廳拿處命退承史以次退出
정조 21년
丁巳十二月初二日午時上御誠正閣刑房承旨持罪人金宗得結案文書入侍時行右承旨韓晩裕假注書呂東植記注官金珍恪金良倜以次進伏訖晩裕讀奏文書上命書判付訖上曰刑曹郞廳尙未待令乎知入可也賤臣承命出傳回奏曰俄方發牌而未及待令矣上曰又爲催促可也命退承史以次退出
정조 21년
丁巳十二月初二日未時上御誠正閣刑房承旨持罪人金宗得報議政府詳覆後用律啓目入侍時行右承旨韓晩裕假注書呂東植記注官金珍恪金良倜以次進伏訖晩裕讀奏啓目上命書判付訖命退承史以次退出
정조 21년
丁巳十二月初二日未時上御誠正閣刑房承旨持罪人金宗得行刑文書入侍時行右承旨韓晩裕假注書呂東植記注官金珍恪金良倜以次進伏訖晩裕讀奏文書上命書判付訖上曰該曹擧行若是稽滯何也晩裕曰曹吏輩不諳文書格例以致遲滯云矣上曰雖以法曹吏胥猶不知文案格例如此此卽罕見之故也仍命退承史以次退出
정조 21년
行都承旨李晩秀坐行左承旨洪仁浩坐直右承旨李魯述坐左副承旨尹致性坐直右副承旨李肇源坐同副承旨魚用謙未肅拜注書二員未差假注書李允謙仕直李泳夏仕事變假注書趙碩章仕
정조 21년
李肇源啓曰大司憲李城輔在外執義掌令二員持平二員未差監察茶時之意敢啓傳曰知道
정조 21년
傳于李魯述曰諸承旨持公事入侍
정조 21년
傳于李魯述曰都承旨入侍
정조 21년
呂東植奉命在外代以李泳夏爲假注書
정조 21년
傳于李魯述曰都承旨左承旨右承旨許遞前望單子入之待下批牌招察任
정조 21년
承旨前望單子入之李晩秀李溏尹光顔落點
정조 21년
傳于李魯述曰在外及不爲仕進承旨許遞前望單子入之待下批牌招察任
정조 21년
承旨前望單子入之洪仁浩尹致性魚用謙落點
정조 21년
李肇源啓曰吏曹判書沈煥之參判李敬一參議蔡弘遠牌不進推考傳旨及罷職傳旨今方捧入矣政命已至多日而不卽承膺事甚未安判書參判竝更牌招何如傳曰允參議只推一體牌招
정조 21년
尹致性啓曰吏曹判書沈煥之再牌不進推考傳旨今方捧入而政命已至經宿如是違牌尙未擧行誠甚未安所當更請牌招而係是一日三牌何以爲之敢稟傳曰政命已至多日參判由限亦過參議只推三堂牌招
정조 21년
尹致性啓曰吏曹判書沈煥之參判李敬一參議蔡弘遠牌不進推考傳旨及罷職傳旨今方捧入矣政命已至多日而不卽承膺事甚未安判書參判竝更牌招何如傳曰參議只推與判書參判待開門牌招
정조 21년
洪仁浩以禮曹言啓曰藏氷司寒祭旬後更爲推擇設行事命下矣卽令日官池景喆推擇則今十一日爲吉云以此日設行之意知委何如傳曰允
정조 21년
傳于李肇源曰近來世道朝象日益陷溺恥說名義而大綱頹羞爲名敎而正學蕪此固今日士大夫之大羞恥而任他羞恥竝與目下名義予亦不留意於聳勸則今人當不知名義爲何許物寧不凜然乎當今日欲識此日則此日樹立之家豈可恝然乎日前置對也特命分揀豈爲渠也念乃先當日忠穆公之樹立也至今潦倒於僅免角帶之低品非蔭補之義監察李學彬直除四品職如無窠則加設今日政擧行事分付其時樹立予豈忍忘諸處分之至於此卽不忘也處分之止於此亦不忘也使此人過此日於關北謫所是豈至於此止於此之本意乎本事之出於無情已於帳殿知之而以其有樹立也故有此責備之擧矣北靑府投竄罪人鄭好仁卽爲分揀放送事三懸銓行會昨年耆社未及肅拜云仍令該曹口傳單付知事待其上來卽爲肅拜於靈壽閣事分付
정조 21년
李肇源以義禁府言啓曰咸鏡道北靑府投竄罪人鄭好仁放送事承傳啓下矣鄭好仁卽爲放送事三懸鈴分付該道道臣之意敢啓傳曰知道
정조 21년
兵曹口傳政事知中樞府事作闕單蔡弘履知事單鄭好仁
정조 21년
判義禁閔鍾顯知義禁李聖圭同義禁李漢豐沈基泰聯名疏曰伏以臣等卽伏見傳敎下者有北靑府投竄罪人鄭好仁放送之命矣昨年今月之臨門處分所以大闡義理也今年此日之特賜霈宥亦所以追記樹立也弛張之際孰不仰聖意之所存而第伏念好仁以伊時樹立之人乃於白首之年背馳如彼則其爲痛惋實有倍於初無樹立之人況其善地薄竄已出於記念庇覆之恩則到今全釋尤豈非失之太寬乎成命之下纔已行會而愚衷耿耿不容終默玆敢聯陳短章猥附執藝之義伏乞聖明更加三思特寢鄭好仁放送之命仍勘臣等瀆擾之罪以安私分千萬幸甚臣等無任云云答曰省疏具悉不允卿等勿辭行公
정조 21년
兵曹判書李祖源疏曰伏以臣卽伏見傳敎下者有北靑府投竄罪人鄭好仁放送仍付樞銜之命臣不勝愕然憂歎之至夫我聖上所以前後擢用好仁以其樹立之可奬也昨冬大處分以其干犯之至重也以若樹立有若干犯勘律之止於投竄已失之太寬而纔踰一朞忽加蕩滌宥還之不足至於付職不但王章之不肅抑恐義理之反輕噫今日何日此政君臣上下講明大義之時惟其好仁也故處分不可不嚴今日也故宥還不可輕議臣旣職在有司末由擧行成命玆敢略具短章仰瀆崇聽伏乞聖明亟收朝下傳敎以嚴邦憲仍命重勘臣違慢之罪以肅臣分不勝幸甚臣無任云云答曰省疏具悉昨年處分之至於此今日處分之止於此此蓋事雖殊而理則一卽所謂同行異情也今以糟粕煨燼之各異其敎謂之害於義悖於理可乎此人也故賜譴於此月賜環於此日意俱在於扶植義理卿其斯速擧行
정조 21년
同副承旨魚用謙疏曰伏以臣猥以無似忝叨銓任觸處露拙無一可觀早晩僨誤自知無幸果因臺通之淆雜竟速儒臣之論斥譴罷之典猶屬太寬而安徐之命且在不日臣惶隕慙悚不省措躬之所也嗚呼淸朝臺選何等難愼而參論通擬之際不能另擇致使風采之地反生貽羞之擧其爲乖銓職不待公議之發而無所逃其責向者三銓除旨迺在於縮伏訟愆之中不得不荐犯違傲而誅罰不加特命許解臣感激隆私雖幸情勢之獲蒙體諒而至若罪勘之因循倖免終非臣義分之所可晏然者今於銀臺新除之下亦不敢以職名之各異而唐突冒膺玆敢隨牌陳懇略暴微諒伏乞天地父母俯垂鑑臨亟命鐫削臣見授職名仍治臣逋慢瀆擾之罪以肅朝綱以安賤分不勝幸甚臣無任云云省疏具悉爾其勿辭察職
정조 21년
副校理朴崙壽疏曰伏以臣於日昨隨參賓筵伏聞諸道査啓之俯詢大臣者竊不勝憂慨之忱起伏進前之際適値備堂之奏事區區所懷未及仰達退猶耿耿玆敢略陳惟聖明垂察焉噫整理之穀卽慈惠之所廣聖孝之所推也春種秋收一粒萬顆生生不息永垂千億則其事體之嚴重顧何如哉爲按藩守土之臣者一或不善奉行惠未下究則其爲罪奚但辜負贓汚者比也向來行査時飭敎嚴如霜雪莫不震凜道臣不敢偃處於公堂邑倅擧皆俟勘於査案若或一有犯科倖逭當律則雖謂之國無法可也及夫道啓齊到之後半日筵席徒煩至尊之勤諮一言對揚無聞廊廟之可否事之無實孰甚於此嗚呼王言一播信如四時萬民之所瞻仰八方之所勸懲則始若警動終歸伈泄其何以信朝令而尊事面乎藉曰災年迎送雖有些弊朝廷之擧措當先重後輕而已論其得失輕重不待智者而知矣臣謂査啓中有罪者各施當罪有不可已矣且臣尤有所萬萬駭惋者嶺啓之草草塞責全不誠實何其無嚴也旣按一道恬不察飭已是溺職而及其承命按査乃敢如此顧其所犯有浮罪倅亦願亟賜處分使朝令信而小民知朝家德意焉仍念臣素患癖積之症每遇隆寒一倍添劇當其沖亘昏倒不識向來屢犯違傲至今追惟懍惶靡措近因感冒諸症益肆目下病狀實無時日內供職之望敢將疾痛之呼冒瀆宸嚴之下伏乞聖慈俯垂矜諒亟遞臣職俾免瘝曠仍治臣瀆擾之罪以肅朝綱千萬幸甚臣無任云云省疏具悉整理穀事諸道狀本封置備局俾待麥秋後處分者非弛也爾其勿辭察職
정조 21년
丁巳十二月初三日辰時上御重熙堂諸承旨持公事入侍時行都承旨徐邁修行左承旨洪義榮行右承旨韓晩裕假注書呂東植李允謙記事官吳泰曾金履永檢校待敎李存秀以次進伏訖邁修讀奏江原監司徐有防狀啓橫城縣監崔秉敎到任事義榮讀奏咸鏡監司李鼎運狀啓被燒民家恤典題給事晩裕讀奏江原監司徐有防啓本罪人安德龍高城郡到配事命書判付訖命書傳敎曰都承旨右承旨許遞前望單子入之仍命退承史以次退出
정조 21년
丁巳十二月初三日辰時上御重熙堂都承旨入侍來待諸臣同爲入侍時行都承旨李晩秀假注書呂東植記事官吳泰曾金履永一提學鄭民始原任直提學徐浩修金載瓚徐龍輔鄭大容原任直閣金勉柱南公轍金祖淳檢校待敎沈象奎李存秀以次進伏訖上命書傳敎曰每於是日召見卿等共頌先大王恩諭而今年則只見一提學卿則在鄕不得見之悵甚遣入侍史官問卿當寒安否耳仍傳曰此傳諭遣史官傳諭于金奉朝賀命書傳敎曰念舊之意尤倍於此日而今年則仕版在於其子邑治其在不忘此日之道豈可虛過乎故領議政忠憲公徐命善祠版遣道內守令中曾經承旨或侍從人致祭香祝今日下送命退諸臣以次退出
정조 21년
行都承旨李晩秀坐行左承旨姜彝正未肅拜右承旨李魯述坐左副承旨李肇源坐直右副承旨魚用謙坐直同副承旨尹光普未肅拜注書二員未差假注書李允謙仕李泳夏仕直事變假注書未差
정조 21년
魚用謙啓曰大司憲李城輔在外執義掌令二員持平二員未差監察茶時之意敢啓傳曰知道
정조 21년
傳于李晩秀曰都承旨入侍
정조 21년
李肇源啓曰事變假注書趙碩章身病猝重勢難察任今姑改差何如傳曰允
정조 21년
傳于李肇源曰昨日政官牌招傳敎有此做錯不爲提稟當該承旨遞差司謁令攸司科治
정조 21년
以吏曹判書沈煥之牌不進推考傳旨傳于魚用謙曰更爲牌招
정조 21년
以吏曹判書沈煥之再牌不進推考傳旨傳于魚用謙曰豈可以此添一酬應之端乎仍以前牌催促違牌勿捧傳旨
정조 21년
傳于李魯述曰吏曹判書上疏入之
정조 21년
有政吏批判書沈煥之陳疏入啓參判李敬一進參議蔡弘遠進右副承旨魚用謙進以姜彝正尹光普爲承旨尹長烈爲大司諫高宅謙爲執義柳雲羽爲司諫李益洙李聖輪爲掌令李海淸崔履亨爲持平金銑爲獻納趙得永李垿爲正言金載翼爲兵曹參議李遇濟爲司成李學彬爲司宰僉正韓百衍爲漢城主簿左通禮李秉喆通訓今加通政仕滿三十朔依法典陞堂上兵批判書李肇源進參判趙鎭寬入直參議金載翼病參知申鳳朝病左副承旨李肇源進以趙尙鎭徐有秉爲副摠管李膺運爲內禁將權逴爲羽林將李日運爲曹司衛將李鵬運爲五衛將咸正禧爲忠壯將林漢浩爲文兼柳可源爲忠淸兵虞候宣傳官金植待窠陞實事承傳上護軍趙圭鎭單付大護軍蔡弘履李秉鼎行護軍李鼎揆韓用龜柳誼李得濟李章漢崔朝岳崔雲羽副護軍尹致性李相璜柳鎭琡沈鑏李吉培金聖準李星會李義彬洪采疇李文協金養和閔修顯鄭宅興金漢健副司直趙德潤崔烜申若樞朴道翔申龜朝副司果鄭晩錫朴宗京竝單付
정조 21년
以慶基殿令望筒傳于李肇源曰南邑齋郞以北道人皆擬之者是豈莫重處殿官各別愼擬之道乎南北夐遠渠輩雖欲殫誠供職必不專一當該擬望銓官推考更令該曹口傳擬入
정조 21년
吏曹口傳政事以金明鎭爲慶基殿令
정조 21년
兵曹口傳政事護軍李書九金履翼洪仁浩副護軍金達淳副司果鄭來百沈奎魯金履喬李羲甲金熙華竝單付
정조 21년
以慶尙監司李亨元狀啓密陽府民家失火事傳于李魯述曰此時嶺南民事該邑被燒之夥然極可矜惻嚴飭道伯拔例顧助而畢奠接後形止星火狀聞事分付小殘獨戶如有身與還蕩滌大中戶分等停退事三懸鈴行會
정조 21년
以咸鏡監司李鼎運狀啓讀書堂馳馬臺碑石二坐當日所刻各爲十字事傳于李肇源曰連爲致誠監董事回諭
정조 21년
李晩秀以吏曹言啓曰今此臘享大祭獻官執事中時無職名人員令該曹口傳付軍職何如傳曰允
정조 21년
李晩秀以吏批言啓曰監察李學彬直除四品職如無窠則加設今日政擧行事命下矣四品職時無見窠故司宰監僉正加設一窠以李學彬擬望以入之意敢啓傳曰知道
정조 21년
李肇源以兵曹言啓曰前判書鄭好仁口傳單付知事事命下矣知中樞時無見窠依例作闕下批之意敢啓傳曰始因差代望筒覺之知事作闕望筒之落點不稟錯頒昨日坐直右位承旨亦爲遞差作闕望筒改書出差代望筒改付標可也
정조 21년
吏曹判書沈煥之疏曰伏以聖王之政在乎得人得人在乎銓衡之先得其人耳夫黜陟賢不肖使大夫士曁厥百執事之能副其責而熙庶績者顧不關於銓衡之臣稱塞與不稱塞乎臣猥以庸品洊叨是任二年行政一無可稱若內若外何者爲彌綸而何者爲激揚也上而平蕩之莫裨下而譏議之四至臣於是負國恩而僨國事無餘地矣雖然臣無他技斷斷一心所以明聖志而尊聖德者奚但在於建天地之大義理而已耶雖微事細節尋常注措之間苟或聖恩閼於不揚小民愚不知感臣則欲闡而明之推而廣之乃者整理穀事亦其一端耳惟我聖上欣逢慈宮之慶辰誕敷同樂之晠澤遂將一粒而萬顆八域而百世之計乃置整理穀於三百有六十牧府郡縣興孝之政黎民鼓舞猗歟豈不盛哉凡爲道臣守宰者一有不謹此穀之分斂而民不被恩則其可曰國有紀綱乎遠近民邑之傳說或有入於耳者故不論風傳之虛實竊附無隱之義仰陳于筵對之際矣日前諸道之査啓竝至而臣不過爲妄言之人耳誠爲朝廷仰賀紀綱之不頹而萬有一草草行査汎汎封啓有罪者無懲則緣臣一言重壞紀綱此尤臣難贖之罪也嗚呼近俗以明聖志尊聖德等語看作嘲訕之資然而聖人有事君盡禮人以爲諂之訓雖以此萬口譏臣臣所不辭而至若妄言自有其律其敢自恕耶官居冢宰之地不被當被之律夫夫也皆曰彼夫官尊職親而倖逭于罪云爾則其爲紀綱之壞損反有甚於犯科守宰之脫然無事也況臣膏肓宿疾遇寒挾痰別症層生針爇之所不治藥石之所不救宛轉床笫見無束帶登朝之路矣以其人則不似於銓衡以其言則乃近於愚妄以其病則實難趨於文陛之前而開政有命天牌逐日再降臣伏地震恐無計蠢動玆敢歷陳情罪之實仰籲於天地父母之前伏乞聖明亟命有司鐫臣之職勘臣之罪以振朝綱焉臣無任云云答曰省疏具悉考績在近卿其勿辭竢少間卽爲行公
정조 21년
行都承旨李晩秀內閣直行左承旨姜彝正坐直右承旨李魯述坐左副承旨李肇源坐直右副承旨魚用謙坐同副承旨尹光普坐注書二員未差假注書李允謙仕李泳夏仕直事變假注書韓永建仕
정조 21년
藥房提調趙宗鉉副提調李魯述啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 21년
魚用謙啓曰大司憲李城輔在外執義高宅謙掌令李益洙李聖輪持平崔履亨李海淸未肅拜監察茶時之意敢啓傳曰知道
정조 21년
李肇源啓曰御營廳將官來言今日本廳日次私習云矣敢啓傳曰知道
정조 21년
李肇源啓曰備邊司郞廳來言今日賓廳日次而國忌正日相値不得來會云矣敢啓傳曰知道
정조 21년
吏曹口傳政事以兪漢寧爲兵曹參議
정조 21년
吏曹口傳政事以李勉昇爲兵曹正郞兵曹佐郞金裕己活人別提金處巖相換兵曹佐郞金景煥禮曹佐郞崔致翼相換
정조 21년
趙碩章改差代以韓永建爲事變假注書
정조 21년
傳于姜彝正曰禮房承旨入侍
정조 21년
傳于李肇源曰侍衛軍兵毛具
정조 21년
姜彝正啓曰今此試官望中時無職名人令該曹口傳付軍職何如傳曰允
정조 21년
李肇源以訓鍊都監言啓曰今十二月初五日春塘臺殿座時因兵曹節目挾輦軍一百名把摠李仁默哨官具載厚率領侍衛西營軍四十名哨官金柱廣智營軍五十五名哨官李亨馥率領設布帳外排立雜人一切嚴禁而竝待標信擧行依定式北營入直標下軍三十名除標信除出別將李仁秀率領集春門外把守事畢後入直軍各還直所出番軍解送而若値夜深則宮墻外巡邏依例以附近營守直軍推移行巡之意敢啓傳曰知道
정조 21년
李肇源以御營廳言啓曰今此春塘臺親臨柑製時依兵曹節目集春營入直軍四十名東營入直軍四十一名新營入直軍六十三名內各留十名餘皆除出入直千摠金守基把摠申相文哨官李休成龍彦率領設布帳外環衛而東營集春營入直軍待標信擧行事畢後各還本處入直之意敢啓傳曰知道
정조 21년
丁巳十二月初五日辰時上御誠正閣藥房入診禮兵房承旨同爲入侍時藥房提調趙宗鉉副提調李魯述假注書李允謙記注官金珍恪記事官承膺祚檢校待敎沈象奎行左承旨姜彝正左副承旨李肇源假注書李泳夏醫官柳光翼金孝儉李敬培李敏德李周憲李惟鑑吳仁豐丁希泰以次進伏訖宗鉉等曰日候極寒聖體若何上曰一樣矣宗鉉等曰王大妃殿氣候何如上曰一樣矣宗鉉等曰惠慶宮氣候何如上曰一樣矣上曰濟州柑橘進上皆已來到乎肇源曰橘則先來而柑則五六日後當入來云矣上曰何故今始入來肇源曰聞其發船下陸今幾一朔而中間連値雨雪不能趲程矣上曰來者幾人而何當還去乎肇源曰來者十四人漂人又十人合爲二十四人而今明間當下去云矣上曰另加勞問且給行資之意戶曹惠宣惠郞廳使之來待可也允謙承命出傳上曰柑製今日當設行諸生企待之久豈可不以橘代行乎命書傳敎曰橘柚通用旣多其例而貢果來到柑製通方外今日爲之處所春塘臺當親臨適値齋日鼓樂置之日寒若此入場儒生毛具勿禁上曰藥院提調先退宗鉉等退出上曰承旨退出後柑製試官望斯速擬入可也命退承史以次退出
정조 21년
丁巳十二月初五日辰時上御重熙堂軍士房承旨入侍時左副承旨李肇源假注書李泳夏記注官金珍恪記事官承膺祚以次進伏訖上曰俄下傳敎果卽知委嚴飭乎肇源曰卽爲嚴飭而試官望今當書入矣上曰若至申時則諸生皆可聚會乎肇源曰業已知委必於申前皆會矣近聞食堂到記之數夥然甚至庚戌榜人或不得參云科儒之多聚從可知矣上曰出宮門路當以春塘臺爲之近日諸承旨多有占便之習今日則先往待令於丹楓亭殿座時刻則待儒生來會入之可也命退承史以次退出
정조 21년
丁巳十二月初五日未時上御春塘臺柑製儒生試取入侍時行都承旨李晩秀行左承旨姜彝正右承旨李魯述左副承旨李肇源右副承旨魚用謙同副承旨尹光普假注書李允謙李泳夏記事官承膺祚金履永檢校待敎沈象奎讀券官右議政李秉模行大護軍李秉鼎兵曹參判趙鎭寬對讀官行副護軍南公轍李勉兢副司果李翊模副校理柳相祚以次侍立訖引儀引試官及諸臣行四拜禮以次進彝正奏曰讀券官趙鎭寬以向來國子時臺言爲引義今日考試身在侍衛之列而不爲入參事甚未安推考警責宜矣命書榻敎曰讀券官趙鎭寬推考牌招進參命書傳敎曰侍衛軍兵毛具肇源曰侍衛軍兵雖値日寒下敎前不敢毛具而今日殿座時侍衛軍兵不待命下徑先毛具事甚未安兵曹判書李祖源及各該營門將臣推考何如上曰依爲之雖微事有關紀律此後嚴飭可也出擧條上曰月覲通化兩門洞開儒生使之入門可也晩秀承命出傳上曰同成均亦爲出去使之整齊以入而日勢已晩入門單子斯速來呈未及來之儒生限懸題次次流入可也晩秀承命出傳上曰日寒如此故儒生毛具勿禁之意俄有下敎矣承旨更爲曉諭宣傳官擧帳前面入送館吏於場中以此意這這布告可也秉鼎曰入殿庭着揮項事極猥越故臣則俄果禁之矣上曰今日則甚寒何必禁之秉模進前曰日寒臨殿聖體若何上曰一樣矣秉模曰臣於日前鄭好仁放送之命其所樹立之追記豈不仰認德意而向來罪犯之關係有難全釋矣上曰昨下傳敎已盡之卿何必更提乎引儀引儒生行四拜禮訖上曰頒柑後懸題例乎晩秀曰然矣仍命頒柑命秉鼎鎭寬書表題擬漢群臣賀秦爐不入斬蛇劍書訖命揭之上曰日寒如此卿等少退於鑄字所收券後入來考試可也上曰還內侍衛以明政門立之兵曹判書李祖源曰今番臘享大祭時宗廟社稷景慕宮守門禁喧郞廳各一員當啓下而除內外司入直及仕滿引避實病未肅拜受由在外則無以分排劃出其中如受由在外未肅拜之人竝改差令該曹口傳差出何如上曰呈旬人改差呈辭在外及有實病人他司口傳相換而未肅拜堂上許遞亦令口傳差出可也出擧條命書榻敎曰兵曹郞廳中呈旬人改差令該曹口傳差出呈辭在外及有實病人他司口傳相換上乘輿出靑陽門入永淸門交泰門還內諸臣以次退出
정조 21년
丁巳十二月初五日初更上御便殿黃柑科次入侍時左副承旨李肇源假注書李允謙記事官吳泰曾金履永讀券官右議政李秉模行大護軍李秉鼎兵曹參判趙鎭寬對讀官行副護軍南公轍李勉兢副司直李翊模弘文館副校理柳相祚以次進伏訖上命考券秉模等以次考券上曰儒生試券催促捧入賤臣承命出傳上曰受券單子何至今不爲捧入試所則同副承旨姑爲仍留都承旨則先爲入來事分付賤臣承命出傳行都承旨李晩秀進伏秉模等考券訖命書傳敎曰柑製居首三下一幼學金命堉直赴殿試之次三下二進士朴宗臣直赴會試草三下幼學洪始健李英中金遠根朴長晉尹正欽各給二分次上幼學柳鼎養進士沈繼之各紙二卷賜給仍命退諸臣以次退出
정조 21년
行都承旨李晩秀坐行左承旨姜彝正坐直右承旨李魯述坐左副承旨李肇源坐右副承旨魚用謙坐同副承旨尹光普坐直注書二員未差假注書李泳夏仕呂東植仕直事變假注書韓永建仕
정조 21년
傳于尹光普曰同副承旨入侍
정조 21년
傳于魚用謙曰當該注書拿處
정조 21년
以漢城府坐不坐單子傳于尹光普曰未肅拜判尹牌招申飭行公在外亞尹許遞令該曹口傳差出
정조 21년
吏曹口傳政事以李書九爲漢城右尹
정조 21년
以漢城判尹李家煥牌不進推考傳旨傳于李晩秀曰更爲牌招
정조 21년
兵曹侍衛節目傳于李肇源曰別雲劍徐龍輔試官代李秉鼎禁將老矣摠戎使爲之
정조 21년
以李允謙囚單子傳于魚用謙曰附過放送
정조 21년
以司謁趙順得科治啓目傳于魚用謙曰分揀放送
정조 21년
以慶尙監司李亨元狀啓盈德縣民家失火事傳于李晩秀曰依日前密陽例施行事令廟堂三懸鈴行會
정조 21년
尹光普以吏曹言啓曰卽接通禮院牒報則以爲明日春塘臺親臨柑製更試時左右通禮不可不備員左通禮有闕代卽速變通以爲擧行之地云左通禮未差之代口傳備擬以入之意敢啓傳曰知道
정조 21년
吏曹口傳政事以柳畊爲左通禮
정조 21년
李肇源以訓鍊都監言啓曰今十二月初七日春塘臺殿座時因兵曹節目挾輦軍一百名把摠李仁默哨官申大益率領侍衛西營軍四十名哨官金宗赫廣智營軍五十五名哨官吳甲常率領設布帳外排立雜人一切嚴禁而竝待標信擧行依定式北營入直標下軍三十名除標信除出別將白師誾率領集春門外把守事畢後入直軍各還直所出番軍解送之意敢啓傳曰知道
정조 21년
李肇源以御營廳言啓曰今十二月初七日春塘臺親臨柑製儒生更試時依兵曹節目集春營入直軍四十名東營入直軍四十二名新營入直軍六十三名內各留營入直十名餘皆除出入直千摠金漢升把摠朴光遇哨官崔秀崗劉彦臣率領設布帳外環衛而東營集春營入直軍待標信擧行事畢後各還本處入直之意敢啓傳曰知道
정조 21년
李肇源以舟橋司言啓曰訓鍊都監千摠李格兼帶本司都廳矣移除壯勇營把摠職務相妨有難仍兼都廳之任改差以禁衛營千摠李文喆差下使之察任何如傳曰允
정조 21년
李晩秀以賑恤廳言啓曰依下敎濟州進上領來人十四名漂海人十名依前例各米三斗式合米四石十二斗分給之意敢啓傳曰知道
정조 21년
魚用謙以義禁府言啓曰明日柑製更試時本府都事七員赴擧而本府入直都事當直入直都事靑陽門禁亂都事雖已分差月覲門集春門禁亂都事無以推移假都事二員令該曹口傳差出以爲分排之地何如傳曰允
정조 21년
李肇源以二所巡廳言啓曰去夜二更一點量犯夜人幼學李在憲執捉依例移送秋曹之意敢啓傳曰知道
정조 21년
刑曹啓目西部都事李光憲矣初覆檢實因之逕庭雖不關於成獄一款旣行三檢之後則其在重獄體之道不可置而勿論從重推考罪杖六十收贖公罪何如判付啓依此律施行爲旀議減一等爲良如敎
정조 21년
右議政李秉模箚曰伏以臣退自科次之筵修正榜目之際詳見試券則三下一金命堉之券非但違簾處甚多對偶傾仄大違程式而已又是字體欹斜近於筆怪而臣乃神精都爽殆沒省覺副試之論亦未採察致此萬萬做錯於莫重試事臣之罪戾姑不暇張皇仰陳而當此矯文體正筆法之時似此試券決不可頒示多士玆敢忙入文字冒死自劾伏乞聖明亟命拔去以嚴國試仍勘臣罔赦之罪千萬幸甚取進止答曰省箚具悉卿懇考試之偶未照檢不是異事箚辭豈不太過時値夜深意在晩取則勢亦不得不然而科規至嚴有不可闊狹所請依施卿須安心視事仍傳曰此批答遣史官傳諭
정조 21년
丁巳十二月初六日午時上御重熙堂同副承旨入侍時同副承旨尹光普假注書李泳夏記事官吳泰曾金履永以次進伏訖命書傳敎曰軍士房入侍賤臣承命出傳左副承旨李肇源進伏命書榻敎曰右承旨入侍又命書榻敎曰昨日試所承旨入侍又敎曰都承旨則持昨日柑製入格試券入侍賤臣承命出傳都承旨李晩秀右承旨李魯述進伏訖上敎晩秀曰昨日考券時値夜深不得看詳矣其魁券卿則以爲如何晩秀曰文極荒拙至於初項起頭以憶昔發之者此表箋所未有之體格也況其違簾揆以公格自在當拔矣上曰招致拔去儒生以科體至重公格難撓故不得已拔去之意傳之而且問其科工宿硏之如何更以後勿如是着力見科之意言之可也命書傳敎曰柑製之賜第未必是金石之典亦引諸券留中全榜賜第之故事曾有下敎者而昨日士習之濟濟近所初見因其居首之拔去使場內諸生無一直赴是豈興勸之意乎記昔先朝節製親臨時以西庭生之犯禁停擧翌又命駕舊闕更試而解罰許赴已試之東庭生亦不禁其疊赴者聖意可以仰認明日春塘臺當親臨更試以此分付試紙用大好紙命書榻敎曰抄啓文臣親試明日爲之敎晩秀曰抄啓文臣課講明日爲之又敎曰日前舊抄啓文臣李魯春李儒修所作賦皆是善作李魯春則貂皮笠耳掩一件賜給李儒修則鼠皮紗帽耳掩一件賜給命書榻敎曰假注書李允謙改差前假注書呂東植仍察廳任肇源曰凡於科試榜目未修命官未退則他試官不得出去自是格例而昨日對讀官李翊模柳相祚科次筵退直爲出去雖緣生疎事甚未安竝從重推考何如上曰依爲之命退承史以次退出
정조 21년
行都承旨趙鎭寬未肅拜行左承旨姜彝正坐右承旨李魯述坐直左副承旨李肇源坐右副承旨魚用謙坐直同副承旨尹光普坐注書二員未差假注書曺錫中仕呂東植仕直事變假注書韓永建仕
정조 21년
藥房提調趙宗鉉副提調李魯述啓曰節屆隆冬寒事轉甚伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如中宮殿氣候何如元子宮氣候何如臣等不任區區下忱敢來問安竝此仰稟答曰知道
정조 21년
王大妃殿惠慶宮中宮殿藥房口傳問安答曰知道元子宮藥房口傳問安答曰知悉
정조 21년
姜彝正啓曰來十一日輪對日次而宗廟臘享大祭齋戒相値頉稟之意敢啓傳曰知道
정조 21년
姜彝正啓曰來十一日朝參日次而臘享大祭齋戒相値頉稟之意敢啓傳曰知道
정조 21년
傳于李肇源曰命官之考試做錯追卽箚引者何限未聞以此自劃此亦中書故事也自劃近於自輕卽爲入來事卽爲傳諭于右相
정조 21년
傳于李肇源曰過矣過矣卽爲入來事遣吏官傳諭于右議政當寒帳殿親臨之時緣卿逡巡以致過屢時坐待於卿心能安乎此意一體傳諭
정조 21년
傳于尹光普曰今日卽聖后誕辰日也追慕冞深達城宅祀孫近無在職者前參議徐日輔僉樞作闕令該曹口傳擬入以示念此日憶此家之意
정조 21년
傳于尹光普曰差祭兵曹堂上許遞令該曹口傳付軍職近來門禁與修擧之怠慢專由堂郞中無一二人久任之致前參判柳誼仍任郞廳時已知其勤勵行副護軍柳師模兵曹參知除授使之專意修擧
정조 21년
吏曹口傳政事兵曹參判柳誼仍任事承傳參知柳師模除授事承傳
정조 21년
兵曹口傳政事以徐日輔爲僉知副護軍申鳳朝單付
정조 21년
傳于尹光普曰館閣課試考券職務相妨都承旨許遞前望單子入之待下批待開門牌招察任
정조 21년
都承旨前望單子入之趙鎭寬落點
정조 21년
大司成前望單子入之李晩秀落點
정조 21년
吏曹兼大司成單李晩秀
정조 21년
李肇源以備邊司言啓曰前月二十八日灣府所下有旨之祗受在於今月初二日卯時其間遲滯委折謹依下敎卽爲査實則畿營撥將金致煥所告內前月二十八日戌時量以有旨齎往事監司親定撥軍一名使之直傳灣府矣所去撥軍到瑞興西山站忽地病發末由前進西山撥將自其處換定撥軍下送後以此意報于畿營云故取見西山撥將所報則此是前月三十日所出而以爲義州下去有旨京營撥軍當日辰時量齎到本站猝得身病不得前往故以本站善騎撥軍齎奉下送云矣自畿營至瑞興西山爲十五站計其里數爲三百七十五里自二十八日戌時至三十日辰時爲十九時以十九時而行十五站其爲稽緩前所未有有旨齎傳至爲嚴急當初定送時若能另擇健實撥軍嚴飭下送則豈有此等稽滯之弊乎其所擧行誠極駭然京畿監司李在學從重推考當該撥將卒自該營各別嚴治之意分付何如傳曰允
정조 21년
李肇源以兵曹言啓曰依下敎試所待令承政院禮房書吏嚴載和決棍十度之意敢啓傳曰知道
정조 21년
丁巳十二月初七日辰時上詣春塘臺柑製儒生更試抄啓文臣親試課講入侍時行都承旨李晩秀行左承旨姜彝正右承旨李魯述左副承旨李肇源右副承旨魚用謙同副承旨尹光普假注書李泳夏呂東植記注官金良倜記事官承膺祚檢校待敎沈象奎以次侍立訖上具翼善冠衮龍袍乘輿出交泰門永淸門明政門由光德門至通化門內敎曰儒生如有未及入門者更爲許入可也由明光門至靑陽門敎曰今日有雪意兩具許入可也諸春塘臺降輿陞座肇源讀奏儒生入門單子三千七百五十九人抄啓文臣入門單子二十一人上曰儒生入場及拜禮等節先爲嚴飭使之整齊爲之可也上曰抄啓文臣課講右副承旨進去出榻敎上曰試士之時泮長不爲押班此豈成說乎仍命書傳敎曰身爲師儒之長而不爲押班檢飭諸生於再昨與今日親臨試士之時溺職之外大關紀綱當該大司成李義弼爲先罷職下義禁府推考待下敎捧供其代前望單子入之待下批先押班後謝恩上曰入侍上注書何不傳命乎仍命書榻敎曰當該注書汰去前假注書曺錫中仍察上注書泳夏退出假注書曺錫中進伏上命試官行禮引儀唱試官及文臣儒生行禮右議政李秉模大護軍李秉鼎兵曹參判趙鎭寬刑曹參議李泰永吏曹參議蔡弘遠修撰韓致應林漢浩原任直提學徐龍輔鄭大容以次入就拜位行禮訖陞殿肇源曰試官登筵自有座次而對讀官蔡弘遠李泰永林漢浩韓致應倒次進伏事甚未安竝從重推考何如上曰依爲之出擧條仍命書榻敎曰當該司鑰事過後令攸司科治秉模曰寒朝臨殿聖體若何上曰一樣矣上曰卿若以日前事爲自引之端則誠甚過矣秉模曰違格之外文不成樣臣之素蔑眼目自上亦所俯燭而至於今番之如是錯誤亦臣之所不自料也上曰予於昨者更爲取見則違格姑無論句作對偶亦不成說蓋緣伊時不欲取早而此試券適晩呈故未及照檢而至於被選矣仍敎肇源曰此儒生果爲訪問否爲人亦如何而誰族云耶肇源曰昨日入來鑄字所而人頗了了顯族則無之云矣上敎秉模曰前泮長事誠駭然矣古人云無患之不明今日事其可曰有司之盡其職乎且況太學成典自來如是則亦豈有如許國體乎且以試題事言之場屋詩賦安得每出於經傳乎經傳好則好矣而經傳之中題若不善則反歸取侮於多士之科矣予於日前抄啓親試特出雪賦雪之爲義非不浮輕而予則有意在耳近來師儒之長得人甚難久任責成將待其人而姑不得不輪差以試之矣秉模曰今日之不爲押班萬萬駭然而試題事尤不成說矣上曰懸題紙入之秉鼎龍輔奉懸題紙進伏上命秉鼎書御題擬齊群臣賀卽墨綘繒之功因釁鍾易羊之心箋限申時命龍輔書御題儒生同題懸題訖上敎秉模曰卿等退去鑄字所以待收券而今日則聚精會神善爲考取之地可也秉模等姑退上命開講敎曰十二月朔則勿爲之可也又敎曰製述文臣先爲出送從便製進可也肇源曰先呈旣入矣儒生當由通化門出送請出標信上命出標信考講訖引儀唱禮畢上曰儒生使之鞠躬可也上乘輿入靑陽門敎曰先呈若滿十軸卽爲詣閤可也由明光門入延生門還內諸臣以次退出
정조 21년
丁巳十二月初七日未時上御便殿柑製更試科次入侍時左副承旨李肇源假注書呂東植記注官金良倜記事官承膺祚右議政李秉模兵曹參判趙鎭寬吏曹參議蔡弘遠刑曹參議李泰永修撰韓致應林漢浩以次進伏訖上曰大司成李晩秀讀券官加差下出榻敎賤臣承命出傳行都承旨李晩秀進伏上命考券敎曰今日則聚精會神必取實才之地可也上曰收券單子促入可也賤臣承命出傳上敎秉模曰考試之際非特變文體爲好大抵取晩則氣像可以紓緩風習亦免紛競頃使廟堂每於榜出後取見試券以觀其所取之早晩以爲申飭之地矣此規近復解弛矣取晩之飭敎前後何如而近來試官輩全不遵行或有出榜於百張內者云豈不可駭乎古人有以三丈之木尙且信令而行之則科場之矯弊亦何難於必行乎今日儒生頗爲濟濟而至於懸題板紛競之習終未快祛此不過爲早呈計也明春監試則必欲痛革同成均預爲知委榜目修正之時亦書字號軸次以考其早晩之地而升補試取亦以晩爲主可也上曰再昨拔去之文旣是違格也故不得已拔之而此人元文則必是能者矣今番雖不善作而觀其文氣則其人之所存亦足可見矣秉模曰臣亦聞之則表則雖無宿工而賦則果是實才云矣右承旨李魯述持收券單子進伏讀奏收券一千五百三十人上曰俄聞收券未畢而司鑰徑撤排設云雖緣試所承旨之生疎亦不可無警矣仍命書榻敎曰試所承旨推考仍敎魯述曰承宣是丙申以前堂上乎魯述曰壬子年以三水府使伏蒙恩資矣上曰人甚了了而尙在緋玉可謂沈屈矣其外如同成均刑議之類亦皆合於升擢矣向於幸行時見之則卿宰班甚乏少資卑之人不可不陞秩於歲初矣上曰前泮長事誠駭然矣試題欲出於經傳則何求不得同成均向爲泮長時嘗以子誠齊人爲題如此等題豈不誠美矣乎且濂洛諸詩雖與詩家有異其中亦自有體格矣秉模曰聖敎至當矣上曰人且柔弱亦不足責矣方以小品不正之弊屢勤飭敎則經傳爲題非曰不好而此泮長事乃反若是合施改正之典矣上敎泰永曰禁屠之政各別嚴飭可也泰永曰連爲嚴飭矣上敎晩秀曰陞補當於何日設行雖値齋日勿拘試取可也考券訖上曰試所承旨與試官先退修正榜目可也魯述及秉模等先退上命書傳敎曰柑製更試居首三中一幼學李鎭嵩直赴殿試之次三中二進士徐有稷直赴會試之次三下生員李憲英給二分草三下幼學權棨給一分又命書榻敎曰入格儒生明日待令命退承史以次退出
정조 21년
行都承旨趙鎭寬坐行左承旨李書九坐行右承旨姜彝正坐直左副承旨李魯述坐右副承旨魚用謙坐同副承旨尹光普坐直注書二員未差假注書曺錫中仕呂東植仕直事變假注書韓永建仕
정조 21년
魚用謙啓曰大司憲李城輔在外執義高宅謙掌令李益洙李聖輪持平崔履亨李海淸陳疏監察茶時之意敢啓傳曰知道
정조 21년
魚用謙啓曰禁衛營將官來言今日本營軍兵日次私習云矣敢啓傳曰知道
정조 21년
魚用謙啓曰御營廳將官來言今日本廳軍兵日次私習云矣敢啓傳曰知道
정조 21년
趙鎭寬啓曰左副承旨李肇源今日不爲仕進卽爲牌招何如傳曰許遞前望單子入之待下批牌招察任
정조 21년
傳于姜彝正曰入格儒生入侍
정조 21년
以李義弼囚單子傳于魚用謙曰聞有實病放送
정조 21년
以李存秀囚單子傳于魚用謙曰以公罪從重勘律區別公議放送後草記
정조 21년
以姜浚欽囚單子傳于魚用謙曰以公罪區別公議勘放後草記
정조 21년
姜彝正以奎章閣言啓曰新印春秋進書吉日令日官池景喆推擇則今十二月二十日爲吉云以此日擧行之意敢啓傳曰知道
정조 21년
魚用謙以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 21년
尹光普以吏曹言啓曰今此宗廟臘享大祭終獻官前承旨韓晩裕時無職名令該曹口傳付軍職何如傳曰允
정조 21년
刑曹啓目司鑰李元相旣已遲晩自臣曹考律嚴勘何如判付啓姑爲分揀放送爲良如敎
정조 21년
丁巳十二月初八日辰時上御便殿入格儒生入侍及禮房承旨同爲入侍時右承旨李魯述右副承旨魚用謙假注書曺錫中記事官吳泰曾金履永以次進伏幼學李鎭嵩進士徐有稷生員李憲英幼學權棨進士朴宗臣幼學洪始健李英中金遠根朴長晉尹弼欽柳鼎養進士沈繼之以次隨入上曰下番翰林下去進退新恩也鎭嵩進前上命誦試券鎭嵩誦奏一句上曰做表幾何鎭嵩曰本無宿工甚生疎矣上曰賦則何如鎭嵩曰做二百餘首矣上曰使之做進退賦也鎭嵩製進兩句上命書榻敎曰大司成入侍賤臣承命出與行大司成李晩秀偕入進伏上命儒生以次進伏奏姓名上敎有稷曰爾是徐命緯之孫耶有稷曰然矣上曰做表幾何有稷曰做三百首矣上敎憲英曰誰之至親耶憲英曰臣是故領相李克培之十一代孫而今無至親之顯達者矣上敎棨曰誰之子孫耶晩秀曰此卽故參判權一衡之孫也上曰做表幾何棨曰做數百矣上敎宗臣曰爾於年前以齋任與尹行恁黃鍾五比較製述於春塘臺能記此事否宗臣曰果然而乃是辛丑年矣上曰何至今不爲科而其間做表則爲幾何耶宗臣曰前後所做爲七百餘首矣上曰努力大闡可也上敎始健曰年幾何始健曰二十矣上曰誰之親屬始健曰故承旨履健之弟也上曰履健眞是才士矣上敎英中曰誰之親屬英中曰判書李致中十二寸親矣上敎遠根曰做表幾何遠根曰做五十餘首矣上敎長晉曰做表幾何長晉曰做百餘首矣上敎鼎欽曰誰之族也鼎欽曰僉知尹說之孫也上敎鼎養曰做表幾何賦策亦幾何鼎養曰表三百賦五百策百餘首矣上曰予思爾父爾須努力大闡可也上敎繼之曰與二提學爲幾寸繼之曰四寸矣上曰做表幾何繼之曰四百餘首矣上命儒生竝退出領賞儒生則於殿庭親受引儀臚唱行四拜禮訖命退出晩秀進春秋進書擇日草記用謙讀奏上曰進書時以便殿爲之也上曰今番場中白袍儒生十四人皆停擧而雖陞補場中亦爲禁飭可也晩秀曰抄啓文臣連三次居首人參下陞六已陞六者陞敍已陞敍者準職已準職者加資事載在講製節目矣抄啓文臣洪奭周三月四月五月朔課試連三次居首而係是參下依節目陞六傳旨令政院捧入何如上曰登科屬耳年且淺內下鹿皮一令賜給可也出擧條晩秀曰抄啓文臣課講連三次居不人禁推連四次居不人稟旨別樣論罰事載在講製節目矣抄啓文臣姜浚欽九月十月十一月朔課講連三次居不依節目令政院直捧禁推傳旨而李存秀八月九月十月十一月朔課講連四次居不何以爲之乎上曰依爲之李存秀亦爲拿問重勘可也出擧條上曰洪奭周頒賞鹿皮則抄啓計劃後頒賞時同爲頒給可也仍命退出諸臣以次退出
정조 21년
丁巳十二月初八日未時上御重熙堂都承旨入侍時行都承旨趙鎭寬假注書曺錫中記事官吳泰曾金履永以次進伏訖上曰左承旨已入來京兆本職則未及肅拜云耶鎭寬曰未及云矣上曰柑製拔去人雖不能做表而觀其文亦非全然不能文者也鎭寬曰昨日事始雖做錯而畢竟事歸圓好可以嚴科體而正文程矣上曰從此考券之際亦必審愼此亦好矣然而所作不成樣故至於拔去若以違簾言之則亦可謂無心矣鎭寬曰質邊之穿鑿經旨有乖士趨李迪之落韻詞賦出於無心古人亦以爲取此捨彼之爲宜違簾則如落韻之類也命退出承史退出
정조 21년
行都承旨趙鎭寬坐行左承旨李書九坐直行右承旨姜彝正坐左副承旨李魯述坐右副承旨魚用謙坐直同副承旨尹光普坐注書二員未差假注書曺錫中仕呂東植仕直事變假注書韓永建仕
정조 21년
傳于尹光普曰政官牌招開政
정조 21년
尹光普啓曰吏曹判書沈煥之參判李敬一參議蔡弘遠牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判竝更爲牌招何如傳曰允
정조 21년
尹光普啓曰吏曹判書沈煥之參判李敬一再牌不進推考傳旨今方捧入而開政命下之後如是違牌不卽擧行事甚未安所當更請牌招而係是一日三牌何以爲之敢稟傳曰更爲牌招
정조 21년
以吏曹參議蔡弘遠牌不進罷職傳旨傳于尹光普曰只推更爲牌招
정조 21년
尹光普啓曰吏曹判書沈煥之參判李敬一三牌不進推考傳旨及參議蔡弘遠再牌不進罷職傳旨今方捧入而開政命下之後如是違牌不卽擧行事甚未安判書參判所當更請牌招而係是一日四牌何以爲之敢稟傳曰參議只推與判書參判更爲牌招違牌勿爲呼望
정조 21년
魚用謙啓曰吏曹判書沈煥之參判李敬一參議蔡弘遠飭敎之下來詣闕外屢度催促無意承膺揆以事體誠極未安竝從重推考何如傳曰今已夜深待開門牌招違牌勿捧傳旨
정조 21년
魚用謙以壯勇營言啓曰平安監兵營抄上武士鐵箭未滿一百八十步擧沙亦有未入格者武士還下送當該道帥臣一竝從重推考事粘目判付內兵營抄上武士金鳴潝姜宅珪俱過一百七十餘步擧沙亦爲入格分付兵曹親臨試取間姑爲給糧其餘則不但步近擧沙皆未入格卽爲下送道臣推考事命下矣令政院捧傳旨擧行何如傳曰允
정조 21년
魚用謙以義禁府言啓曰時囚罪人李存秀以公罪從重勘律區別功議放送後草記事命下矣李存秀傳旨內八月九月十月十一月朔課講連四次居不亦爲拿問重勘罪取考律文則大明律制書有違條有曰凡奉制書有所施行而違者杖一百矣李存秀杖一百以公罪收贖而其十一代祖石亨佐理功臣光城府院君異姓五寸親云功議各減一等杖八十以公罪收贖放送之意敢啓傳曰知道
정조 21년
魚用謙以義禁府言啓曰時囚罪人姜浚欽以公罪區別功議勘放後草記事命下矣姜浚欽傳旨內九月十月十一月朔課講連三次居不依節目推考罪取考律文則大明律不應爲條有曰凡不應得爲而爲之事理重者杖八十矣姜浚欽杖八十以公罪收贖而其七代祖絪扈聖功臣云功減一等杖七十以公罪收贖放送之意敢啓傳曰知道
정조 21년
行大護軍李秉鼎疏曰伏以臣卽伏見吏曹享帖以臣差永禧殿臘享大祭獻官矣顧臣一半分涓埃自效惟在於筋力奔走則只宜竭蹶寧或逡巡第臣目下病狀竊有萬萬難强者風痰牽引腰膝酸疼卽臣平生貞疾而忽自昨日挾感添劇見方負席僵臥達曙叫苦聖殿肅敬之地末由拜跪駿奔苟或嚴畏義分强所不能將事登降竟致顚仆則無論臣私心惶懼其爲罪果何如也玆不得不短章仰籲於天地父母之前伏願聖慈俯垂憫憐特命該曹劃卽變通仍令攸司重勘臣猥越之罪千萬幸甚臣無任云云答曰省疏具悉疏辭許令該曹付標
정조 21년
丁巳十二月初九日辰時上御便殿左承旨入侍時行左承旨李書九假注書呂東植記事官吳泰曾金履永以次進伏訖上曰日前來待之遲滯緣於備局之不卽知委而然耶書九曰知委則趁卽爲之而致此稽緩誠萬萬惶悚矣上曰左傳訖役後更加校準好矣而今日卿與舊抄啓監印人詳細考見勿致錯誤可也書九曰藏氷司寒祭以再明日改擇日矣日字則塡祝時當爲改書而依日前下敎還安時遣史官奉審乎上曰如是爲之可也命退承史以次退出